Π.Α.Ε. Χανιά

Η Π.Α.Ε. Χανιά είναι ελληνική ποδοσφαιρική ανώνυμη εταιρεία η οποία εδρεύει στα Χανιά. Δημιουργήθηκε στις 9 Νοεμβρίου 2017 από τη συγχώνευση του Π.Γ.Σ. Κισσαμικού με τον Α.Ο. Χανιά. Επίσημα χρώματα της αποτελούν το μπλε και το λευκό. Χρησιμοποιεί ως αγωνιστική έδρα το Δημοτικό Γήπεδο Περιβολίων, το οποίο έχει χωρητικότητα 4.000 θέσεων.

Αγωνίζεται στο δεύτερο τη τάξει πρωτάθλημα της Α2 Εθνικής Κατηγορίας (Super League 2), με την επωνυμία «Ποδοσφαιρικός Γυμναστικός Σύλλογος Κισσαμικός Ποδοσφαιρική Ανώνυμη Εταιρεία» και με τον διακριτικό τίτλο «Χανιά Π.Α.Ε.».

 Ιστορία 

Ο Π.Γ.Σ. Κισσαμικός ιδρύθηκε το 1926. Το 1994 ο Κισσαμικός κατέκτησε το πρώτο του πρωτάθλημα στην Α΄ Κατηγορία Ε.Π.Σ. Χανιών, κερδίζοντας έτσι την άνοδο για πρώτη φορά σε εθνική κατηγορία. Την περίοδο 1994–95 τερμάτισε στη 13η θέση του Ομίλου του, με αποτέλεσμα τον υποβιβασμό στις τοπικές κατηγορίες.

Την περίοδο 2012–13 κατέλαβαν την 6η θέση του 10ου Ομίλου της Δ΄ Εθνικής, κερδίζοντας παράλληλα την άνοδο στην Γ΄ Εθνική Κατηγορία. Την πρώτη περίοδο στη Γ΄ Εθνική κατέβαλαν την 4η θέση του 5ου Ομίλου με 49 βαθμούς.

Την περίοδο 2014–15 τερμάτισαν στην 1η θέση του 4ου Ομίλου της Γ΄ Εθνικής Ερασιτεχνικής κατηγορίας, συγκεντρώνοντας 54 βαθμούς. Πέτυχε έτσι για πρώτη φορά στην ιστορία του την άνοδο στη Β΄ Εθνική κατηγορία (Φούτμπολ Λιγκ), στην οποία και αγωνιζόταν με την επωνυμία «Π.Γ.Σ. Κισσαμικός Π.Α.Ε.».

Την περίοδο 2016–17 η Π.Α.Ε. Π.Γ.Σ. Κισσαμικός αγωνίστηκε για δεύτερη συνεχόμενη χρονιά στο πρωτάθλημα της Football League τερμάτισε στη μέση του βαθμολογικού πίνακα, εξασφαλίζοντας τη συμμετοχή της και στο επόμενο πρωτάθλημα της 2ης επαγγελματικής κατηγορίας.

Την ίδια περίοδο η Π.Α.Ε. Α.Ο. Χανιά αντιμετωπίζοντας σημαντικά οικονομικά προβλήματα γνώρισε τον υποβιβασμό στην Γ΄ Εθνική, τιμωρούμενη με ανάκληση πιστοποιητικού και με αφαίρεση 33 βαθμών. Το καλοκαίρι του 2017 αποφασίστηκε η συνεργασία μεταξύ της Π.Α.Ε. Π.Γ.Σ. Κισσαμικός και του ερασιτέχνη Α.Ο. Χανιά.

Καθώς δεν ήταν εφικτή η συγχώνευση των δυο συλλόγων ή των Π.Α.Ε., αποφασίστηκε στις 9 Νοεμβρίου 2017 η τροποποίηση του καταστατικού της Π.Α.Ε. Π.Γ.Σ. Κισσαμικός και η αλλαγή του διακριτικού τίτλου σε «Α.Ο. Χανιά–Κισσαμικός Π.Α.Ε.», ονομασία με την οποία αναφέρεται από τότε. Η επίσημη επωνυμία της Π.Α.Ε. παρέμεινε «Π.Γ.Σ. Κισσαμικός Π.Α.Ε.» και το ιδρυτικό αθλητικό σωματείο ο Π.Γ.Σ. Κισσαμικός.

Η αγωνιστική έδρα της ομάδας μεταφέρθηκε από το Γήπεδο Μάλεμε όπου αγωνιζόταν από το 2013 σε Γ΄ και Β΄ Εθνική, στο Δημοτικό Γήπεδο Περιβολίων. Πρόεδρος της Π.Α.Ε. παρέμεινε ο επιχειρηματίας Αντώνης Ροκάκης που ήταν και Προέδρος του Π.Γ.Σ. Κισσαμικού στη Γ΄ Εθνική. Η εξέλιξη αυτή βρήκε αντίθετους τους φίλους του Π.Γ.Σ. Κισσαμικού.   

 Αγωνιστική πορεία 
Τη σεζόν 2017–18 με το νεανικότερο ρόστερ στην κατηγορία και με τον μικρότερο ηλικιακά προπονητή (Γιώργος Πετράκης) σε επαγγελματικές κατηγορίες η ομάδα πραγματοποίησε εξαιρετική πορεία στο πρωτάθλημα της Φούτμπολ Λιγκ, καταλαμβάνοντας την 4η θέση. Μάλιστα βρέθηκε κοντά στην άνοδό της στη Σούπερ Λιγκ με βάση την αναδιάρθρωση που προτάθηκε από τον Υφυπουργό Αθλητισμού, η οποία όμως δεν “προχώρησε”.

Η επόμενη σεζόν (2018–19) βρήκε την ομάδα στην 6η θέση που της έδωσε τη δυνατότητα να συμμετάσχει στη νέα κατηγορία που δημιουργήθηκε, τη Σούπερ Λιγκ 2.

Από τη σεζόν 2019–20 η ομάδα φέρει τον διακριτικό τίτλο Π.Α.Ε. Χανιά κάνοντας ένα νέο ξεκίνημα, με διαδοχικές παρουσίες στο πρωτάθλημα της Σούπερ Λιγκ 2, διαρκή πρόοδο σε όλους τους τομείς και πολύ υψηλές βλέψεις.

Tην αγωνιστική περίοδο 2020–21 τα Χανιά τερμάτισαν στην 5η θέση της τελικής βαθμολογίας, ενώ τις δυο επόμενες κατέληξε στην 4η θέση του Νοτίου ομίλου. Την σεζόν 2023–24 τα Χανιά έκαναν και πάλι πρωταθλητισμό, χάνοντας την άνοδο στη μεγάλη κατηγορία στις λεπτομέρειες. Η ομάδα τερμάτισε στην 2η θέση καταλαμβάνοντας την καλύτερη θέση στην ιστορία της. Την περίοδο 2024–25 τα Χανιά τερμάτισαν στην 7η θέση του Β' ομίλου και συμμετείχαν στο πλέι άουτ, όπου κατέλαβαν την 1η θέση. 

 Χανιά Π.Α.Ε. 
150px|μικρογραφία|Το παλιό λογότυπο της ΠΑΕ Χανιά (2019–2023)

Το καλοκαίρι του 2019 ανακοινώθηκε ότι ο διακριτικός τίτλος θα τροποποιηθεί εκ νέου σε «Χανιά Π.Α.Ε.», και παρουσιάστηκε νέο έμβλημα της Π.Α.Ε. που βασίζονταν ξανά στο σήμα του Π.Γ.Σ. Κισσαμικού, το δελφίνι. Η αλλαγή του ονόματος του συλλόγου, ανακοινώθηκε επίσημα στο Γ.Ε.ΜΗ τον Οκτώβριο του 2019.

 Έμβλημα 
Από την αρχή της συνεργασίας το 2017, υπήρχαν έντονες διαμαρτυρίες και αντιδράσεις από τους φιλάθλους του Α.Ο. Χανιά, καθώς στο όνομα αλλά κυρίως στο έμβλημα της νέας ομάδας , ήταν πιο έντονη η παρουσία του Κισσαμικού και λιγότερο εμφανής εκείνη του Α.Ο. Χανιά. Έτσι, το θέμα του ονόματος λύθηκε 2 χρόνια αργότερα, με την νέα μετονομασία της ομάδας σε «Χανιά Π.Α.Ε.» το 2019, ωστόσο το θέμα του εμβλήματος παρέμενε στάσιμο, αφού απεικονιζόταν ξανά το δελφίνι, σύμβολο της ομάδας του Π.Γ.Σ. Κισσαμικού.

Τελικά, οι φίλαθλοι των Χανίων πέτυχαν την απόφαση αλλαγής του εμβλήματος το 2023 και η Π.Α.Ε. Χανιά παρουσίασε 5 νέα υποψήφια σήματα, από τα οποία οι φίλαθλοι κλήθηκαν να επιλέξουν με ψηφοφορία τα 3 καλύτερα. Η τελική τριάδα, τέθηκε ξανά στην κρίση του κοινού και τελικά στις 8 Σεπτεμβρίου 2023 προέκυψε το τελικό νέο έμβλημα. 

 Διοίκηση Π.Α.Ε. 
Υπό διαμόρφωση

 Σημειώσεις 

 Παραπομπές 

 Εξωτερικοί σύνδεσμοι 


Κατηγορία:Αθλητικοί σύλλογοι Χανίων
Κατηγορία:Ιδρύσεις αθλητικών συλλόγων το 2017
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 2017